CELEX: 
Language: mt
Date: 2021-10-01 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2021/1529 tal-Parlament Ewropew u tal-Kunsill, fir-rigward tal-istabbiliment ta’ ċerti objettivi speċifiċi u prijoritajiet tematiċi għall-assistenza taħt l-Istrument għall-Assistenza ta’ Qabel l-Adeżjoni (IPA III)

MEMORANDUM TA’ SPJEGAZZJONI
            
            
               1.
                     KUNTEST TAL-ATT DELEGAT
            
            
               Ir-Regolament (UE) 2021/1529 tal-Parlament Ewropew u tal-Kunsill tal-15 ta’ Settembru 2021 li jistabbilixxi l-Istrument għall-Assistenza ta’ Qabel l-Adeżjoni (IPA III), minn hawn ’il quddiem “l-Istrument”, jistabbilixxi fl-Artikolu 3 tiegħu l-objettivi ġenerali u speċifiċi, il-prijoritajiet tematiċi għall-assistenza — elaborati aktar fl-Anness II tiegħu — kif ukoll il-prijoritajiet tematiċi għall-assistenza għall-kooperazzjoni transfruntiera bejn il-benefiċjarji elenkati fl-Anness I tiegħu — elaborati aktar fl-Anness III tiegħu.  L-istrument għandu jiġi ssupplimentat billi jiġu stabbiliti ċerti objettivi speċifiċi u prijoritajiet tematiċi għall-kooperazzjoni relatati mal-kwistjonijiet imsemmija fl-Artikolu 3, il-paragrafu 3, il-punti (a) sa (m) u l-paragrafu 4, il-punti (a) sa (j).
            
            
               2.
                     KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni wettqet konsultazzjoni sostanzjali ma’ esperti mill-Istati Membri tal-UE, li ġeneralment appoġġaw il-kontenut tal-att matul iż-żewġ laqgħat li saru. Abbozz ta’ dan ir-Regolament Delegat tqiegħed ukoll għad-dispożizzjoni tal-Parlament Ewropew u tal-Kunsill. Barra minn hekk, il-kummenti tal-partijiet ikkonċernati dwar l-abbozz tar-Regolament Delegat inġabru fil-kuntest tal-mekkaniżmu ta’ feedback għal Regolamentazzjoni Aħjar matul il-perjodu bejn is-26 ta’ Lulju u t-23 ta’ Awwissu. Waslu kummenti minn 4 entità (organizzazzjonijiet internazzjonali, membri tas-soċjetà ċivili). 
            
            
               3.
                     ELEMENTI ĠURIDIĊI TAL-ATT DELEGAT
            
            
               L-att delegat jistabbilixxi l-objettivi speċifiċi u l-prijoritajiet tematiċi għall-assistenza relatati mal-kwistjonijiet deskritti fil-paragrafu 3, il-punti (a) sa (m) u l-punt (r) u fil-paragrafu 4, il-punti (a) sa (j) tal-Artikolu 3 tal-Istrument u elaborat aktar fl-Annessi II u III tiegħu.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 1.10.2021
            
            
               li jissupplimenta r-Regolament (UE) 2021/1529 tal-Parlament Ewropew u tal-Kunsill, fir-rigward tal-istabbiliment ta’ ċerti objettivi speċifiċi u prijoritajiet tematiċi għall-assistenza taħt l-Istrument għall-Assistenza ta’ Qabel l-Adeżjoni (IPA III)  
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2021/1529 tal-Parlament Ewropew u tal-Kunsill tal-15 ta’ Settembru 2021 li jistabbilixxi Strument għall-Assistenza ta’ Qabel l-Adeżjoni (IPA III)
                  1
               , u b’mod partikolari l-Artikolu 3(6) tiegħu, 
            
            
               Billi:
            
            
               (1)L-Annessi II u III tar-Regolament 2021/1529 jistabbilixxu l-prijoritajiet tematiċi għall-assistenza.
            
            
               (2)Objettivi speċifiċi u prijoritajiet tematiċi għall-assistenza għandhom jiġu żviluppati aktar permezz ta’ dispożizzjonijiet addizzjonali li jissupplimentaw ir-Regolament 2021/1529.  
            
            
               (3)Dan ir-Regolament ikopri ċerti objettivi speċifiċi u prijoritajiet tematiċi għall-assistenza msemmija fl-Artikolu 3, il-paragrafu 6, tar-Regolament 2021/1529, 
            
         
         
            
               (4)Sabiex tiġi żgurata l-adozzjoni tad-deċiżjonijiet tal-ipprogrammar u l-finanzjament skont ir-Regolament 2021/1529 mingħajr dewmien, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-objettivi speċifiċi u l-prijoritajiet tematiċi għall-assistenza relatati mal-kwistjonijiet imsemmija fl-Artikolu 3, il-paragrafu 3, il-punti (a) sa (m) u l-punt (r) u fl-Artikolu 3, il-paragrafu 4, il-punti (a) sa (j) tar-Regolament (UE) 2021/1529, huma stabbiliti fl-Anness għal dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 1.10.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 330, 20.9.2021, p. 1.
               
            
      
    ---documentbreak--- 
      
         
         
            
               ANNESS
            
            
            
               L-objettivi speċifiċi u l-prijoritajiet tematiċi għall-assistenza, imsemmija fl-Artikolu 3(6) u stabbiliti speċifikament fl-Artikolu 3(3) punti (a) sa (m) u (r), u l-Artikolu 3(4), il-punti (a) sa (j), tar-Regolament (UE) 2021/1529 (IPA III) stabbiliti minn dan ir-Regolament Delegat, huma dawn li ġejjin:
            
            
            
               (1)L-istabbiliment u l-promozzjoni minn stadju bikri tal-funzjonament xieraq tal-istituzzjonijiet meħtieġa sabiex jiġi żgurat l-istat tad-dritt u jiġu kkonsolidati aktar l-istituzzjonijiet demokratiċi
            
            
               a)L-istabbiliment ta’ sistemi ġudizzjarji indipendenti, responsabbli, imparzjali, professjonali, depolitiċizzati u effiċjenti, inkluż permezz ta’ sistemi ta’ reklutaġġ, evalwazzjoni u promozzjoni trasparenti u bbażati fuq il-mertu u proċeduri dixxiplinari effettivi f’każijiet ta’ għemil ħażin, u li jippromwovu l-kooperazzjoni ġudizzjarja; l-iżgurar tal-aċċess għall-ġustizzja; 
            
            
               b)It-tisħiħ tal-libertajiet fundamentali, inkluż il-libertà tal-espressjoni, il-libertà tal-midja, il-libertà ta’ għaqda u ta’ assoċjazzjoni u l-protezzjoni tad-data;
            
            
               c)Il-promozzjoni u l-protezzjoni tad-drittijiet tal-bniedem, inkluż in-nondiskriminazzjoni u l-ugwaljanza bejn is-sessi, id-drittijiet tat-tfal u d-drittijiet ta’ persuni li jagħmlu parti minn minoranzi; 
            
            
               d)Il-promozzjoni u t-tisħiħ tal-ġlieda kontra l-korruzzjoni;
            
            
               e)Il-promozzjoni tal-kooperazzjoni fl-infurzar tal-liġi u l-iskambju ta’ informazzjoni; l-iżvilupp ta’ għodod effettivi għall-prevenzjoni u l-ġlieda kontra l-kriminalità organizzata, it-traffikar tal-bnedmin u tal-armi tan-nar illeċiti, l-armi ħfief u ta’ kalibru żgħir, it-traffikar tad-drogi, il-ħasil tal-flus/il-finanzjament tat-terroriżmu; l-appoġġ għall-involviment mal-Unjoni fil-ġlieda kontra t-terroriżmu u l-prevenzjoni tar-radikalizzazzjoni.
            
            
            
               (2)It-tisħiħ tal-kapaċitajiet biex jiġu ffaċċjati l-isfidi tal-migrazzjoni fil-livell reġjonali u internazzjonali u biex tkompli tiġi kkonsolidata l-ġestjoni tal-fruntieri u tal-migrazzjoni
            
            
               a)Il-kondiviżjoni ta’ informazzjoni rilevanti; 
            
            
               b)L-iżgurar tal-aċċess għall-protezzjoni internazzjonali, u t-tisħiħ tal-ġestjoni tal-ażil;
            
            
               c)It-tisħiħ tal-kapaċitajiet għall-ġestjoni tal-fruntieri, u fil-qasam tar-ritorn u r-riintegrazzjoni, u l-isforzi biex tiġi indirizzata l-migrazzjoni irregolari, inkluża l-ġlieda kontra t-traffikar tal-bnedmin; 
            
            
               d)L-indirizzar tal-ispostament sfurzat.
            
            
            
               (3)It-tisħiħ tal-kapaċitajiet tal-komunikazzjoni strateġika, inkluża l-komunikazzjoni lill-pubbliku dwar ir-riformi meħtieġa biex jintlaħqu l-kriterji tas-sħubija fl-UE
            
            
               a) 
                     L-appoġġ għal aktar żvilupp ta’ litteriżmu tal-media u media indipendenti u pluralistika; 
            
         
         
            
               b)
                     Iż-żieda tar-reżiljenza tal-istat u tas-soċjetà għad-diżinformazzjoni u forom oħra ta’ theddid ibridu, inkluż il-bini tal-kapaċità fil-qasam taċ-ċibersigurtà.
            
            
               (4)It-tisħiħ tal-governanza tajba u r-riforma tal-amministrazzjonijiet pubbliċi f’konformità mal-prinċipji tal-amministrazzjoni pubblika 
            
            
               a)It-tisħiħ tal-oqfsa tar-riforma tal-amministrazzjoni pubblika, inkluż fil-qasam tal-akkwist pubbliku, it-titjib tal-ippjanar strateġiku u l-iżvilupp tal-politika u leġiżlattiv inklużiv u bbażat fuq l-evidenza; 
            
            
               b)Titjib fil-professjonalizzazzjoni u depolitiċizzazzjoni tas-servizz pubbliku billi jiġu inkorporati prinċipji meritokratiċi; 
            
            
               c)Il-promozzjoni tat-trasparenza u r-responsabbiltà, inkluż l-aċċess pubbliku għall-informazzjoni; 
            
            
               d)It-titjib tal-kwalità u t-twassil tas-servizzi, inklużi proċeduri amministrattivi adegwati u l-użu ta’ Gvern elettroniku interoperabbli u ċċentrat fuq iċ-ċittadin; 
            
            
               e)It-tisħiħ tal-ġestjoni finanzjarja pubblika u l-produzzjoni ta’ statistika ta’ kwalità tajba. 
            
            
            
            
               (5) It-tisħiħ tal-governanza fiskali u ekonomika 
            
            
               a)L-appoġġ għall-implimentazzjoni tal-programmi ta’ riforma ekonomika (ERP) u l-kooperazzjoni sistematika mal-istituzzjonijiet finanzjarji internazzjonali dwar il-prinċipji fundamentali tal-politika ekonomika u t-tisħiħ tal-istituzzjonijiet ekonomiċi; 
            
            
               b)It-tisħiħ tal-kapaċità biex tissaħħaħ l-istabbiltà makroekonomika u l-koeżjoni soċjali;
            
            
               c)L-appoġġ għall-iżvilupp sostenibbli u l-progress lejn ekonomija tas-suq li tiffunzjona;
            
            
               d)Progress lejn is-Suq Reġjonali Komuni tal-Balkani tal-Punent.
            
            
            
               (6)It-tisħiħ tal-aspetti kollha ta’ relazzjonijiet tajba bejn il-ġirien, l-istabbiltà reġjonali u l-kooperazzjoni reċiproka
            
            
            
               (7)It-tisħiħ tal-kapaċità tal-Unjoni u s-sħab tagħha biex jipprevjenu l-kunflitt, jibnu l-paċi, jindirizzaw sitwazzjonijiet ta’ qabel u ta’ wara l-kriżi
            
            
               a)Il-promozzjoni ta’ netwerking bejn il-persuni, ir-rikonċiljazzjoni, il-bini tal-paċi u miżuri għall-bini tal-fiduċja, twissija bikrija u analiżi tar-riskju sensittiva għall-kunflitti, inizjattivi li jippromwovu r-rikonċiljazzjoni, il-ġustizzja tranżizzjonali, it-tiftix tal-verità, il-kumpens u l-garanziji ta’ nonrikorrenza; 
            
            
               b)L-appoġġ għall-bini tal-kapaċità b’appoġġ għall-azzjonijiet tas-sigurtà u l-iżvilupp (CBSD).
            
         
         
            
            
               (8)It-tisħiħ tal-kapaċitajiet, l-indipendenza u l-pluralità tal-organizzazzjonijiet tas-soċjetà ċivili u tal-organizzazzjonijiet tas-sħab soċjali, inklużi l-assoċjazzjonijiet professjonali
            
            
               a)It-tisħiħ tal-kapaċità, l-indipendenza u l-pluralità tal-organizzazzjonijiet tas-soċjetà ċivili u l-għoti tas-setgħa lill-organizzazzjonijiet tas-soċjetà ċivili fil-livelli reġjonali u lokali, inklużi l-organizzazzjonijiet taż-żgħażagħ; 
            
            
               b)It-tisħiħ tal-organizzazzjonijiet tas-sħab soċjali, inklużi l-assoċjazzjonijiet professjonali; 
            
            
               c)L-inkoraġġiment tan-netwerking fil-livelli kollha fost l-organizzazzjonijiet ibbażati fl-Unjoni u dawk tal-benefiċjarji, li jippermettilhom jidħlu fi djalogu effettiv mal-atturi pubbliċi u privati.
            
            
            
               (9)Il-promozzjoni tal-allinjament tar-regoli, l-istandards, il-politiki u l-prattiki tal-benefiċjarji ma’ dawk tal-Unjoni, inklużi r-regoli dwar l-akkwist pubbliku u l-għajnuna mill-Istat
            
            
            
               (10)Il-promozzjoni tal-ugwaljanza bejn is-sessi u t-tisħiħ tal-pożizzjoni tan-nisa u l-bniet 
            
            
               a)L-istabbiliment ta’ ambjent aktar favorevoli għall-issodisfar tad-drittijiet tan-nisa u l-bniet; 
            
            
               b)L-indirizzar tal-forom kollha ta’ vjolenza sessista, diskriminazzjoni u inugwaljanzi;
            
            
               c)Il-promozzjoni tal-parteċipazzjoni u t-tmexxija ugwali tan-nisa u l-bniet, inkluż fit-tfassil tal-politika u tat-teħid tad-deċiżjonijiet;
            
            
               d)Il-promozzjoni tal-ibbaġitjar skont il-ġeneru.
            
            
            
               (11)It-tisħiħ fl-aċċess għall-edukazzjoni, għat-taħriġ u għat-tagħlim tul il-ħajja u l-kwalità tagħhom fil-livelli kollha, u l-offerta ta’ appoġġ lis-setturi kulturali u kreattivi u l-isport.
            
            
               a)Il-promozzjoni ta’ aċċess ugwali għall-edukazzjoni u kura bikrija ta’ kwalità tat-tfal, għall-edukazzjoni primarja u sekondarja, titjib fl-għoti tal-ħiliet bażiċi; 
            
            
               b)Iż-żieda fil-livelli ta’ kisba edukattiva, l-indirizzar tal-eżodu ta’ mħuħ, it-tnaqqis tat-tluq bikri mill-iskola u t-tisħiħ tat-taħriġ tal-għalliema; 
            
            
               c)L-iżvilupp ta’ sistemi ta’ edukazzjoni u ta’ taħriġ vokazzjonali (VET) u l-promozzjoni ta’ sistemi ta’ tagħlim ibbażati fuq ix-xogħol biex tkun iffaċilitata t-tranżizzjoni għas-suq tax-xogħol, inkluż għall-persuni b’diżabbiltà;
            
            
               d)Titjib fil-kwalità u r-relevanza tal-edukazzjoni għolja; 
            
            
               e)Inkoraġġiment ta’ attivitajiet relatati mal-alumni; 
            
         
         
            
               f)It-tisħiħ tal-aċċess għat-tagħlim tul il-ħajja u l-appoġġ għall-investiment fl-edukazzjoni u fl-infrastruttura tat-taħriġ aċċessibbli b’mod partikolari bil-ħsieb li jitnaqqsu d-disparitajiet territorjali u titrawwem edukazzjoni inklużiva mhux segregata inkluż permezz tal-użu ta’ teknoloġiji diġitali aċċessibbli.
            
            
               g)It-tisħiħ tal-kooperazzjoni fis-setturi kulturali, kreattivi u sportivi. 
            
            
            
               (12)It-trawwim ta’ impjiegi ta’ kwalità u l-aċċess għas-suq tax-xogħol. 
            
            
               a)L-indirizzar tal-qgħad u l-inattività għolja billi tiġi appoġġata l-integrazzjoni sostenibbli fis-suq tax-xogħol b’mod partikolari dik taż-żgħażagħ, in-nisa, il-persuni qiegħda fit-tul u l-gruppi sottorappreżentati kollha; 
            
            
               b)Stimular tal-ħolqien ta’ impjiegi ta’ kwalità u appoġġ għall-infurzar effettiv tar-regoli u l-istandards tax-xogħol; 
            
            
               c)L-appoġġ għall-ugwaljanza bejn is-sessi u ż-żgħażagħ, il-promozzjoni tal-impjegabbiltà u l-produttività, l-adattament tal-ħaddiema u l-intrapriżi għall-bidla, l-istabbiliment ta’ djalogu soċjali sostenibbli u l-modernizzazzjoni u t-tisħiħ tal-istituzzjonijiet tas-suq tax-xogħol bħas-servizzi pubbliċi tal-impjiegi u l-ispettorati tax-xogħol.
            
            
               (13)Il-promozzjoni tal-protezzjoni u l-inklużjoni soċjali u l-ġlieda kontra l-faqar.
            
            
               a)L-immodernizzar tas-sistemi ta’ protezzjoni soċjali biex tiġi pprovduta protezzjoni effettiva, effiċjenti u adegwata matul l-istadji kollha tal-ħajja ta’ persuna; 
            
            
               b)Il-promozzjoni tat-tranżizzjoni minn kura istituzzjonali għal kura bbażata fuq il-familja u l-komunità;
            
            
               c)It-trawwim tal-inklużjoni soċjali, il-promozzjoni ta’ opportunitajiet indaqs u l-indirizzar tal-inugwaljanzi u l-faqar;
            
            
               d)L-integrazzjoni tal-komunitajiet emarġinati bħar-Rom;
            
            
               e)Il-ġlieda kontra kull forma ta’ diskriminazzjoni;
            
            
               f)It-titjib fl-aċċess għal servizzi affordabbli, sostenibbli u ta’ kwalità għolja, bħall-edukazzjoni u kura bikrija tat-tfal, is-settur tal-abitazzjoni, il-kura tas-saħħa, servizzi soċjali essenzjali u kura fit-tul, inkluż permezz tal-modernizzazzjoni tas-sistemi ta’ protezzjoni soċjali.
            
            
               (14)Il-ħarsien tal-ambjent u t-titjib tal-kwalità tal-ambjent
            
            
               a)L-indirizzar tad-degradazzjoni ambjentali, u t-twaqqif tat-telf tal-bijodiversità;
            
            
               b)Il-promozzjoni tal-konservazzjoni u l-ġestjoni sostenibbli tal-ekosistemi terrestri u tal-baħar u tar-riżorsi naturali;
            
            
               c)L-investiment fil-kwalità tal-arja, il-ġestjoni tal-ilma u tal-iskart u l-ġestjoni sostenibbli tas-sustanzi kimiċi;
            
            
               d)Il-promozzjoni tal-effiċjenza tar-riżorsi, il-konsum u l-produzzjoni sostenibbli u l-indirizzar tat-tniġġis;
            
            
               e)L-appoġġ għat-tranżizzjoni lejn ekonomiji ekoloġiċi u ċirkolari, il-kontribut għat-tnaqqis tal-emissjonijiet ta’ gassijiet b’effett ta’ serra, iż-żieda tar-reżiljenza għat-tibdil fil-klima, il-promozzjoni tal-governanza u l-informazzjoni dwar l-azzjoni klimatika, u l-promozzjoni tal-effiċjenza fl-enerġija;
            
         
         
            
               f)Il-promozzjoni ta’ politiki li jappoġġaw il-bidla lejn ekonomija effiċjenti fir-riżorsi, sikura u sostenibbli b’livell baxx ta’ emissjonijiet ta’ karbonju, l-effiċjenza enerġetika u t-tisħiħ tar-reżiljenza għad-diżastri kif ukoll il-prevenzjoni, it-tħejjija u r-rispons għad-diżastri.
            
            
               (15)Prijoritajiet tematiċi għall-kooperazzjoni transfruntiera bejn il-benefiċjarji tal-IPA III
            
            
               a)Il-promozzjoni tal-impjiegi, il-mobilità tax-xogħol u l-inklużjoni soċjali u kulturali bejn il-fruntieri;
            
            
               b)Il-protezzjoni tal-ambjent u l-promozzjoni tal-adattament għat-tibdil fil-klima u l-mitigazzjoni tat-tibdil fil-klima, il-prevenzjoni u l-ġestjoni tar-riskji u l-promozzjoni tal-użu ta’ sorsi ta’ enerġija rinnovabbli; 
            
            
               c)Il-promozzjoni ta’ trasport sostenibbli u t-titjib tal-infrastrutturi pubbliċi;
            
            
               d)Il-promozzjoni tal-ekonomija u s-soċjetà diġitali;
            
            
               e)L-inkoraġġiment tat-turiżmu, speċjalment it-turiżmu sostenibbli, u l-preservazzjoni u l-promozzjoni tal-wirt kulturali u naturali;
            
            
               f)L-investiment fiż-żgħażagħ, l-isport, l-edukazzjoni u l-ħiliet;
            
            
               g)Il-promozzjoni tal-governanza lokali u reġjonali u t-tisħiħ tal-kapaċità tal-ippjanar u amministrattiva tal-awtoritajiet lokali u reġjonali;
            
            
               h)Il-promozzjoni ta’ inizjattivi transkonfinali biex jitrawmu r-rikonċiljazzjoni u l-ġustizzja tranżizzjonali;
            
            
               i)It-tisħiħ tal-kompetittività, l-ambjent tan-negozju u l-iżvilupp ta’ intrapriżi żgħar u ta’ daqs medju, il-kummerċ u l-investiment;
            
            
               j)It-tisħiħ tar-riċerka, l-iżvilupp teknoloġiku, l-innovazzjoni u t-teknoloġiji diġitali.